“ครม.” ไฟเขียว จ่ายเยียวยากลุ่มเปราะบาง 13 ล้านคน 1 พันบาท 3 เดือน พ.ค.-ก.ค.!
"ครม." ไฟเขียว จ่ายเยียวยากลุ่มเปราะบาง "เด็ก-ผู้สูงอายุ-คนพิการ" 13 ล้านคน 1 พันบาท 3 เดือน พ.ค.-ก.ค.! 
"ครม." ไฟเขียว จ่ายเยียวยากลุ่มเปราะบาง "เด็ก-ผู้สูงอายุ-คนพิการ" 13 ล้านคน 1 พันบาท 3 เดือน พ.ค.-ก.ค.!
26 พ.ค. 2563

น.ส.รัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้ (26 พค.63)​ เห็นชอบหลักการผลการพิจารณาของคณะกรรมการกลั่นกรองการใช้จ่ายเงินกู้มาตรการช่วยเหลือกลุ่มเปราะบางได้รับผลกระทบจากโควิด-19 ของกระทรวงการพัฒนาสังคมและความมั่นคงของมนุษย์
โดยกลุ่มเปราะบางแบ่งเป็น 3 กลุ่ม รวม 13 ล้านคน ประกอบด้วย กลุ่มเด็กแรกเกิด ถึง 6 ปี จากครัวเรือนที่มีความยากจน ซึ่งมีอยู่ประมาณ 1.45 ล้านคน, กลุ่มผู้สูงอายุ ประมาณ 9.66 ล้านคน และกลุ่มผู้พิการ ประมาณ 2 ล้านคน
ด้านการจ่ายเงินเยียวยาจะให้รายละ 1,000 บาทต่อเดือน เป็นการเพิ่มเติมจากเงินอุดหนุนจากที่ 3 กลุ่มนี้ได้รับอยู่แล้ว คือ เงินอุดหนุนเพื่อเลี้ยงดูเด็กแรกเกิด เบี้ยความพิการ และเบี้ยยังชีพผู้สูงอายุ โดยจะจ่ายให้เป็นระยะเวลา 3 เดือน ตั้งแต่ พ.ค.-ก.ค. เดือนละ 1,000 บาท
“ขณะนี้ใกล้จะสิ้นเดือน พ.ค.แล้ว ดังนั้นกระบวนการจ่ายเงินจะเริ่มจ่ายในเดือน มิ.ย. แต่จะจ่ายทบของเดือนพ.ค.เข้าไปด้วย รวมเป็น 2,000 บาท และ ก.ค.รับอีก 1,000 บาท” น.ส.รัชดา ระบุ
สำหรับกรอบวงเงินไม่เกิน 39,429,237,000 ล้านบาท โดยใช้เงินกู้ตาม พ.ร.ก.ให้อำนาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคม ที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ.2563
น.ส.รัชดา กล่าวเพิ่มเติมว่า ครม.มอบหมายให้กระทรวงพัฒนาสังคมและความมั่นคงของมนุษย์ และกระทรวงการคลัง พิจารณาในรายละเอียดร่วมกัน เพื่อให้เกิดความชัดเจน และการเยียวยาประชาชนกลุ่มเปราะบางให้เป็นไปอย่างครอบคลุมและรวดเร็วที่สุด